《望紫霄峰作》
清代·周锡溥

仙宫雾雨春冥冥，电影欲掣雷车轰。真武真人玉蕤缨，空中丹车铿有声。

手绾神图《太乙经》，摄御百怪袪三彭。空山枸杞夜吠鸣，不但河车之紫英。

我来均口眺峥嵘，三十六岩青绕城。望不能至心叹惊，少时学道已粗成。

偶然积梦通广庭，群官召草新宫铭。绮语未尽千劫更，忽忽一堕随飞星。

试将尺宅理榛荆，伐毛一洗凡骨腥。问神何由息我黥，举酒一酹青山青。

作者简介：湖南湘阴人，字半帆。乾隆四十年进士。授宁朔知县。县故治宁夏府，有旗兵驻防，科敛繁重，锡溥为缓征徭。摄水利同知，调武威县。有《安愚斋文集》、《诗集》。